ΑΝΑΚΟΙΝΩΣΗ ΤΗΣ ΕΠΙΤΡΟΠΉΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση του Συμβουλίου όσον αφορά την πρόταση της απόφασης του Ευρωπαϊκού Κοινοβουλίου και του Συμβουλίου περί εφαρμογής τεχνικών δειγματοληπτικών ερευνών περιοχών και τηλεπισκοπήσεις στις γεωργικές στατιστικές για την περίοδο 1999-2003

1998/0296 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΉΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση του Συμβουλίου όσον αφορά την πρόταση της απόφασης του Ευρωπαϊκού Κοινοβουλίου και του Συμβουλίου περί εφαρμογής τεχνικών δειγματοληπτικών ερευνών περιοχών και τηλεπισκοπήσεις στις γεωργικές στατιστικές για την περίοδο 1999-2003

1. Ιστορική ανασκόπηση

1.1. Η Επιτροπή υπέβαλε στο Συμβούλιο, στις 13 Νοεμβρίου 1998, πρόταση απόφασης, βασισμένη στο άρθρο 43 της συνθήκης ΕΚ, περί εφαρμογής τεχνικών δειγματοληπτικών ερευνών περιοχών και τηλεπισκοπήσεις στις γεωργικές στατιστικές για την περίοδο 1999-2003 [1].

[1] COM(1998) 601 τελικό, της 11.11.1998.

1.2. Μετά από διαβούλευση το Ευρωπαϊκό Κοινοβούλιο, σύμφωνα με την προταθείσα νομική βάση από την Επιτροπή, ενέκρινε την πρόταση αυτή στις 13 Ιανουαρίου 1999 χωρίς να προτείνει καμία τροπολογία.

1.3. Μετά την έναρξη ισχύος της συνθήκης του Άμστερνταμ, το Συμβούλιο θεώρησε ότι η πρόταση αυτή απόφασης θα πρέπει στο εξής να βασίζεται επί της νομικής βάσης του άρθρου 285 ΕΚ. Το άρθρο αυτό αναφέρει ότι το Συμβούλιο, αποφασίζοντας με τη διαδικασία της συναπόφασης, θεσπίζει μέτρα για τον καθορισμό των στατιστικών όταν αυτό είναι απαραίτητο για την συμπλήρωση των δραστηριοτήτων της Κοινότητας.

1.4. Το Ευρωπαϊκό Κοινοβούλιο, στις 16 Σεπτεμβρίου 1999, επιβεβαίωσε, κατά την πρώτη ανάγνωση στο πλαίσιο της διαδικασίας συναπόφασης, το κείμενο που είχε ψηφίσει στις 13 Ιανουαρίου 1999 επί της πρότασης που αναφέρεται στο θέμα.

1.5. Κατά τη σύνοδο της 24ης Ιανουαρίου 2000, το Συμβούλιο θέσπισε την κοινή του πρόταση σύμφωνα με το άρθρο 251, παράγραφος 2 ΕΚ.

2. Θέμα της πρότασης της Επιτροπής

Η πρόταση απόφασης της Επιτροπής αποσκοπεί στην αναδιοργάνωση και στη συνέχιση για την περίοδο 1999-2003, των δράσεων που χρησιμοποιούν τεχνικές δειγματοληπτικών ερευνών περιοχών και τηλεπισκοπήσεις.

Η αναδιοργάνωση των δραστηριοτήτων εστιάζεται γύρω από τρεις άξονες :

- την εφαρμογή, σε ευρωπαϊκό επίπεδο, συστήματος επιτόπιων ερευνών (δειγματοληπτικές έρευνες περιοχών) του τύπου με εκείνες που ήδη πραγματοποιήθηκαν στο πλαίσιο του προγράμματος MARS (έρευνες ανά σημεία επί αντιπροσωπευτικού δείγματος),

- το πέρασμα από την πειραματική φάση στη λειτουργική φάση όσον αφορά το αγρο-μετεωρολογικό σύστημα,

- την προσωρινή αναστολή των δραστηριοτήτων εκτιμήσεως των εκτάσεων με τηλεπισκόπηση, δεδομένου ότι διενεργούνται ερευνητικές εργασίες επί εναλλακτικών μεθόδων. Θα μπορούσε ωστόσο να προβλεφθεί επανάληψη των εργασιών αυτών χωρίς προηγούμενη τροποποίηση της απόφασης.

3. Σχόλια επί της κοινής πρότασης του Συμβουλίου

3.1. Στην κοινή θέση, το Συμβούλιο εγκρίνει, όσον αφορά τα βασικά σημεία, την πρότασης της Επιτροπής προσθέτοντας δύο τύπους τροποποιήσεων :

1) Συντακτικές τροποποιήσεις : η σύνταξη των « αιτιολογικών σκέψεων » καθώς και εκείνη του κειμένου διευθετήθηκαν προκειμένου να καταστούν σαφέστερες, να λάβουν υπόψη τα στοιχεία που έχουν συγκεντρωθεί σε εθνικό επίπεδο, να επιτρέψουν τη θέσπιση προγραμμάτων δειγματοληπτικών ερευνών μετά από περίοδο τριών ετών και να προσδιορίσουν καλύτερα ότι η συμμετοχή των κρατών μελών είναι τελείως προαιρετική.

2) Βασικότερες τροποποιήσεις :

- εισαγωγή, νέου άρθρου (άρθρο 3) που προβλέπει την ένδειξη του διατιθέμενου χρηματικού ποσού για την εκτέλεση του προγράμματος κατά την περίοδο 1999-2003,

- εισαγωγή διαχειριστικής επιτροπής, αντί της συμβουλευτικής επιτροπής που προτείνεται από την Επιτροπή, για την εφαρμογή των εκτελεστικών μέτρων.

3.2. Όσον αφορά τις συντακτικές τροποποιήσεις, η Επιτροπή θεωρεί ότι δεν τροποποιούν κατά τρόπον ουσιαστικό την πρότασή της. Είναι λοιπόν σε θέση να τις αποδεχθεί.

3.3. Όσον αφορά στο να συμπεριληφθεί στο κείμενο της απόφασης το διατιθέμενο χρηματικό ποσό, η Επιτροπή θεωρεί ότι αυτό είναι σύμφωνο με τη διοργανική συμφωνία της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής επί της δημοσιονομικής πειθαρχίας και της βελτίωσης της διαδικασίας του προϋπολογισμού (1999/C 172/01).

3.4. Τέλος, όσον αφορά τις διαδικαστικές λεπτομέρειες για την έγκριση των εκτελεστικών μέτρων, η Επιτροπή συμμερίζεται την άποψη του Συμβουλίου, το οποίο εμπνέεται από το κριτήριο που αναγράφεται στο άρθρο 2α) της απόφασης του Συμβουλίου 1999/468/ΕΚ [2]. Η Επιτροπή πράγματι, θεωρεί ότι έχοντας υπόψη ότι η γεωργική στατιστική συνδέεται στενά με την εφαρμογή της κοινής γεωργικής πολιτικής και ότι η διαδικασία της διαχείρισης είναι η διαχείριση που προβλέπεται για την εφαρμογή της πολιτικής αυτής, είναι απόλυτα λογικό να εφαρμόζεται η ίδια μέθοδος στις γεωργικές στατιστικές.

[2] ΕΕ L 184 της 17.7.1999, σ. 23.

4. Συμπεράσματα

Λαμβάνοντας υπόψη τα ανωτέρω, η Επιτροπή μπορεί να συμφωνήσει επί της κοινής θέσης που εγκρίθηκε από το Συμβούλιο.